**Suspiria** on vuonna 2018 ensi-iltansa saanut kauhuelokuva. Sen käsikirjoitti David Kajganich ja ohjasi Luca Guadagnino. Se on samannimisen vuoden 1977 elokuvan uusi versio. 

Ensimmäisen *Suspirian* tavoin tässäkin versiossa seurataan nuorta amerikkalaista naista (Dakota Johnson), joka saapuu saksalaiseen tanssiopistoon. Pian käy ilmi, että opistoa johtavat naiset ovat kaikki noitia. Tilda Swintonilla on elokuvassa kolmoisrooli, ja muissa rooleissa nähdään muun muassa Mia Goth, Chloë Grace Moretz, Angela Winkler sekä cameo-roolissa ensimmäisen *Suspirian* päätähti Jessica Harper. Elokuva sijoittuu vuoteen 1977 ja niinsanottuun "Saksan syksyyn", ja elokuva käsitteleekin maan toisesta maailmansodasta kokeman syyllisyydentunteen ohella myös sellaisia teemoja kuin äitiys, pahuus sekä matriarkaattien dynamiikka. 

*Suspiria* sai ensiesityksensä Venetsian elokuvajuhlilla 1. syyskuuta 2018, minkä jälkeen se sai laajemman levityksen, mutta tuotti tappiota lippuluukuilla. Vastaanotto oli ristiriitainen; jotkut kriitikot ylistivät elokuvan visuaalista ilmettä ja näyttelijäsuorituksia, kun taas osan mielestä juonen yhdistäminen vuoden 1977 tapahtumiin Saksassa tuntui tarpeettomalta.

Juoni
-----

Yhdysvaltalainen tanssija Susie Bannon (Dakota Johnson) pääsee opiskelemaan rouva Blancin tanssikouluun Länsi-Berliinissä. Samaan aikaan psykiatri Josef Klemperer tutkii koulussa opiskelleen Patrician katoamista. Koulu paljastuu pian noitien piilopaikaksi.

Näyttelijät
-----------

|  |  |  |
| --- | --- | --- |
|  Dakota Johnson  | … |  Susie Bannon
  |
|  Tilda Swinton  | … |  Rouva Blanc / Josef Klemperer / Helena Markos
  |
|  Mia Goth  | … |  Sara
  |
|  Angela Winkler  | … |  Neiti Tanner
  |
|  Chloë Grace Moretz  | … |  Patricia
  |
|  Jessica Harper  | … |  Anke Meier
  |

Vastaanotto
-----------

*Helsingin Sanomien* kriitikko Mikko-Pekka Heikkinen antoi *Suspirialle* neljä tähteä viidestä ja sanoi elokuvan yhdistelevän arkirealismia, väkeviä tanssikohtauksia sekä 1970-luvun kauhun kuvakieltä. Rotten Tomatoes -sivuston mukaan kaikkiaan 65 prosenttia elokuvan saamista arvosteluista on ollut myönteisiä. Alkuperäisen elokuvan ohjaaja Dario Argento sanoi uuden version pettävän alkuteoksensa hengen, mutta piti elokuvan visuaalisesta ilmeestä.

*Suspiria* on tuottanut maailmanlaajuisesti 5,02 miljoonan dollarin lipputulot.

Lähteet
-------

1. ↑  Brody, Richard: Review: Luca Guadagnino’s "Suspiria" Is the Cinematic Equivalent of a Designer Che T-shirt. *The New Yorker*.  31.10.2018.  Arkistoitu 31.10.2018. Viitattu 19.3.2021. (englanniksi)
2. ↑  Zacharek, Stephanie: The *Suspiria* Remake Isn't That Scary. But That's Not Even the Worst Thing About It. *Time*.  3.9.2018.  Arkistoitu 3.9.2018. Viitattu 19.3.2021. (englanniksi)
3. ↑  Heikkinen, Mikko-Pekka: Noidat kiduttavat oppilaitaan länsiberliiniläisessä tanssikoulussa – kauhuklassikko Suspirian mainio uusintaversio värjää valkokankaan punaiseksi *Helsingin Sanomat*.  22.11.2018. Viitattu 29.11.2018.
4. ↑  *Suspiria* Rotten Tomatoesissa. (englanniksi) Viitattu 9.1.2019.
5. ↑  Pearce, Leonard: Dario Argento Says Luca Guadagnino's 'Suspiria' Remake "Betrayed the Spirit of the Original". *The Film Stage*.  21.1.2019.  Arkistoitu 21.1.2019. Viitattu 19.3.2021. (englanniksi)
6. ↑  Suspiria (2018) *BoxOfficeMojo.com*. Viitattu 9.1.2019. (englanniksi)

Aiheesta muualla
----------------

* Suspirian kotisivut (Arkistoitu – Internet Archive)
* Suspiria IMDb-sivustolla